લગભગ દરેક વ્યક્તિ પોતાનાં જીવનમાં કોઈને કોઈ તબક્કે પીઠનો દુઃખાવો અનુભવે છે. તાજેતરમાં પ્રકાશિત થયેલા ગ્લોબલ બર્ડન ઓફ ડિસીઝ નામના અભ્યાસમાં પીઠના દુઃખાવાને વિશ્વમાં વિકલાંગતા માટે જવાબદાર મુખ્ય કારણોમાંનું એક કારણ ગણાવવામાં આવ્યું છે. પીઠના દુઃખાવા માટે હંમેશા ગંભીર તબીબી સ્થિતિ જવાબદાર હોતી નથી, પણ ઘણી વખત બેઠવાઊઠવાની અનુચિત મુદ્રા, ઊંઘવાની વિચિત્ર પોઝિશન તથા જીવનશૈલી સાથે અન્ય આદતોથી તણાવ જવાબદાર હોય છે. 90 ટકા લોકો બેઠવાઊઠવાની અનુચિત મુદ્રાને કારણે પીઠનો દુઃખાવો અનુભવે છે, જે નીચેની તરફ વળવાથી, વજન ઊંચકવામાં કે અનુચિત રીતે કે અયોગ્ય મુદ્રામાં કામ કરવાથી થાય છે.